## Miguel Barrachina: “La presència de les empreses agroalimentàries en les principals fires del sector suposa un impuls per a la seua internacionalització”

*** La Generalitat ha impulsat la presència de més de 200 empreses agroalimentàries en les principals fires del sector agroalimentari durant 2024
* Han participat en un total de 9 fires celebrades en diferents punts d’Espanya i d’Europa**

La Conselleria d’Agricultura, Aigua, Ramaderia i Pesca ha assistit, al llarg de 2024, a un total de 9 fires agroalimentàries celebrades en diferents punts d’Espanya i d’Europa, en les quals han participat més de 200 empreses valencianes del sector, amb l’empara de la Generalitat.

El conseller d’Agricultura, Miguel Barrachina, ha afirmat que es tracta “d’una oportunitat excel·lent per a les empreses del sector agroalimentàries, que al llarg de l’any han tingut ocasió de presentar els seus productes, potenciar la seua internacionalització, fer nous contactes i maximitzar les seues opcions de negoci en diferents llocs d’Espanya i d’Europa”.

Sumats, van ser 3.575 metres quadrats en diferents fires agroalimentàries els utilitzats per a tal fi per empreses valencianes, “que van deixar empremta en els milers de visitants que van poder descobrir l’excepcional qualitat dels nostres productes”, ha incidit el conseller.

És important recalcar que, al llarg de l’any, moltes d’eixes empreses agroalimentàries valencianes han assistit a més d’una fira, dins i fora de les nostres fronteres. De fet, quatre d’estes fires s’han celebrat a França i a Alemanya.

Quant a les fires organitzades a Espanya, la Conselleria ha participat en el Saló Gourmets, en l’Organic Food Iberia i en Fruit Attraction, totes en el centre d’exposicions d’IFEMA Madrid, a més d’en la fira Alimentaria Barcelona i en Salimat a Silleda (Pontevedra).

Per sectors, hi va haver dos fires dedicades a l’alimentació en general, Alimentaria Barcelona i SIAL París, dos esdeveniments que desperten un gran interés perquè són de caràcter biennal, i un punt de trobada multitudinària de diferents empreses de tot el món. 44 empreses de la Comunitat Valenciana s’han desplaçat a Barcelona i 45 han viatjat a la fira parisenca, amb productes tan variats com l’oli d’oliva, l’arròs, la fruita, els productes en conserva, productes carnis, fruita seca, mel, dolços artesans, vi o begudes espirituoses.

Un altre esdeveniment que desperta l’interés general del teixit empresarial valencià és el Saló Gourmets, un esdeveniment molt assentat a Espanya, que enguany ha celebrat la seua 37 edició, i que es dedica al sector del producte gurmet i delicatessen. 48 empreses valencianes han assistit enguany a esta fira.

A més, s’han celebrat dos fires molt importants en l’àmbit europeu d’un sector fonamental com és el de les fruites i verdures fresques. Una és Fruit Logistica que se celebra a Berlín a principis de febrer i a la qual han assistit 26 empreses valencianes, en un estand de 406 metres quadrats. I Fruit Attraction, que té lloc en octubre en IFEMA Madrid. Enguany van ser 45 les empreses valencianes assistents, a més de l’Associació de Productors d’Alvocat (ASOPROA), que ha participat per primera vegada en l’estand de la Comunitat Valenciana.

El sector biològic també ha tingut protagonisme en 2024 amb dos fires importants. Es tracta de Biofach, celebrada en febrer a Nuremberg amb l’assistència de 18 empreses valencianes i Organic Food Iberia que se celebra en juny en IFEMA Madrid, amb 25 expositors de la Comunitat Valenciana.

Pel que respecta al sector del vi, 40 cellers valencians han participat en Prowein, la fira comercial número u del sector del vi i les begudes espirituoses, que se celebra en Messe Düsseldorf.

Finalment, hi va haver una experiència pilot a Silleda (Pontevedra) a on 15 empreses valencianes han participat en el Saló Internacional de l’Atlàntic (Salimat), una fira de caràcter mixt professional i dirigida al públic general.

Fecha: 01/01/2025